Je la komenco de la jaro, mi faris rezolucion skribi blogafiŝon ĉiutage. Hodiaŭ, mi sukcese finas tion. Mi celis plibonigi mian Esperanton. Se oni legus tiun unuan afiŝon de la jaro, oni trovus kelkajn erarojn kiujn mi ne plu faras. Mi ne ĝustigos ilin ĉar tio estas pruvo, ke mi atingis la trafitan celon.

Mi verkis 365 afiŝojn en 2019 pri diversaj temoj de ludoj kaj vetero ĝis filozofio kaj teknologio. La supra bildo estas kunigo el la bildoj de miaj monataj revuoj. En ĝi troviĝas eta historio pri la jaro. Kaj estis tre bona jaro.

Statistikoj de la jaro

Dum 2019, la blogo ricevis 24.426 rigardojn de 10.633 vizitintoj. Tiuj vizitintoj ŝatis afiŝojn 288 fojojn. Entute, estis 318 komentoj sur la afiŝoj.

La vizitintoj de la blogo venis el pli ol 110 landoj. Estis vizitintoj de landoj el ĉiu kontinento. La dek plej oftaj landoj en ordo estis Usono, Francio, Hispanio, Anglio, Kanado, Brazilo, Germanio, Meksiko, Rusio, kaj Pollando. Ĉiu el tiuj havis almenaŭ 580 vizitintojn.

La kvin plej popularaj afiŝoj de la jaro kompreneble temis pri Esperanto. Ili estis “Liberaj programaroj haveblaj en Esperanto,” “Nubo.re,” “La akuzativo,” “Mia unua sperto kun Esperanto,” kaj “Esperanto restos sola inter helplingvoj.” Ĉiu el ili havis almenaŭ 200 rigardojn.

Kio okazos en 2020?

En oktobro, mi demandis al mi mem kaj al vi ĉiuj ĉu mi blogos ĉiutage en 2020. Post pensado, mi elektis ne plu blogi ĉiutage.

Tio estis malfacila elekto ĉar mi ĝuas la sperton sed la laboro fariĝas tro labora. Je tagoj kiam mi ne havas multe da tempo, mi luktas trovi ion, pri kio mi povas rapide skribi. Tiaj tagoj ŝajne fariĝas pli kaj pli oftaj. Mi volas verki ion legindan kaj 15 minutoj ne sufiĉas.

La blogo certe ne finiĝos. Mi verkos afiŝojn en 2020 sed malpli ofte. Mi intencas verki ion almenaŭ po unufoje ĉiun semajnon. Ili kompreneble temos pri diversaj aferoj kaj espereble ili havos pli altan kvaliton ol la kutimaj afiŝoj en 2019.

Mi ne havas ian horaron sed mi verŝajne afiŝos ĉiun ĵaŭdon ĉar tio estas je la fino de mia propra semajnfino, la dua tago ĉiusemajne kiam mi ne laboras.

Alie, mi celas neniam ripeti kategorion en monato. Do, se mi verkos afiŝon pri teknologio la unuan semajnon, mi verŝajne ne verkos alian pri teknologio ĝis la venonta monato. Kaj estos aliaj afiŝoj aparte de tiuj sed neregule. Tiaj afiŝoj eble ripetos kategorion.

Dankon pro via legado!

Super ĉio, mi volas danki vin, la legantojn. Sen vi, mi preskaŭ certe ne sukcesis ĉi-jare. Vi kuraĝigis min per viaj ŝatoj. Vi sendis al mi kaj laŭdojn kaj kritikojn per komentoj ĉi tie, en reddit, en Facebook, en Nubo.re. La ideo, ke mia blogo interesis homojn el la tuta mondo, mirigas min. Mi bone memoras, kiam mi legis kelkajn komentojn, en kiuj homoj diris, ke ili plibonigis sian Esperanton per la blogo. Tio tre ĝojigis min.

El mia koro, dankon, karaj samideanoj. La venonta jaro estu bona por vi. Ĝis 2020!